Partnerica srbske premierke Ane Brnabić Milica Đurđić je danes rodila sina. Porod je minil brez težav, so sporočili iz kabineta srbske premierke. Dečku je ime Igor, Đurđićeva, ki je sicer zdravnica, pa je po navedbah srbskih medijev zanosila s pomočjo zunajtelesne oploditve.

Triinštiridesetletna Ana Brnabić je prva ženska na čelu demokratične srbske vlade in najvišja srbska političarka, ki je javno razkrila, da je istospolno usmerjena. Zdaj je tudi prva srbska premierka, katere partnerica je rodila med opravljanjem mandata, so ob tem spomnili v njenem kabinetu.